上安撫程給事十六韻
作者：許及之
朝代：宋

paragraphs: 臺省儀型舊，垣扉寵渥新。
詞章關造化，論議藴經倫。
去國悲風木，流年感隙塵。
未教居鼎鼐，亦合上星辰。
何自占雙使，從誰問大鈞。
熊湘辰告入，牛斗夜光陳。
禮樂須賢帥，湖山要主人。
一言九重寤，八縣十州春。
拾穗歌時熟，投醪味德醇。
燕閒餘畫㦸，談笑且綸巾。
早晚登黄閣，聲猷動紫宸。
有儒嗟濩落，無路話邅迍。
憶拜編書賜，祇憐負弩身。
或疑千里馬，曾遇九方歅。
北斗言瞻切，西山入夢頻。
登臨冀軒豁，未敢歎輪囷。